Fil-jiem li ġejjin se jkun inawgurat xogħol fuq il-pixxina nazzjonali f'Tal-Qroqq filwaqt li fl-aħħar jiem ħareġ il-permess biex ikun jista' jibda x-xogħol fuq il-pixxina li se ssir fil-Kottonera. Kienet SportMalta li applikat quddiem l-Awtorità tal-Ippjanar bil-ħsieb li jingħata permess għal estensjoni tal-Kumpless Sportiv tal-Kottonera bl-għan li tkun tista' tiġi mibnija l-ewwel pixxina olimpika fil-magħluq f'pajjiżna. Pixxina ta' 50 metru kwadru. Din il-pixxina hija ta' bżonn kbir għall-komunità Maltija tal-għawm. Dan għall-fatt li llum il-ġurnata, tant hawn domanda tal-klabbs tal-għawm, li l-pixxina nazzjonali mhix tesagħhom biżżejjed. Huwa maħsub li la din il-pixxina tkun lesta, jiġu organizzati għadd ta' kompetizzjonijiet nazzjonali u internazzjoni tal-għawm u tas-synchro. Din il-pixxina se ssir b'investiment ta' ħames miljun ewro. Iċ-Ċermen ta' Sport Malta Luciano Busuttil innota b'sodisfazzjoni kif filwaqt li kienu qed jistennew dan il-permess, f'Tal Qroqq il-ħaddiema kienu għaddejjin bl-aħħar xogħlijiet fuq il-manutenzjoni taż-żewġ pixxini inkluż l-art ġdida għall-pixxina l-kbira. Ix-xogħol li sar b'investiment ta' miljun ewro huwa kbir, iżda mhux tal-ewwel. "Il-pixxina nazzjonali f'Tal Qroqq dawwarnieha minn l-akbar uġigħ ta' ras ta' Sport Malta għal ġojjell fil-kuruna tagħna. B'dan l-investiment inkunu nfaqna €3 miljun fi tliet snin li jinkludu €900,000 biex bnejna mill-ġdid is-south block li kien ta' periklu. Kien hemm rapport fl-2012 li kien ġie injorat. Kien hemm periklu ta' kollass. Il-konkos kien jew mhux ta' kwalità tajba jew mhux b'saħħtu bizzejjed biex jiflaħ il-bini li nbena fuqu. "Investejna miljun ewro tal-European Regional Development Fund biex il-pixxina tiffranka €250,000 f'kontijiet biex insaħħnu l-ilma. Dawn il-fondi kienu ntilfu fl-amministrazzjoni preċedenti minħabba żbalji fl-applikazzjoni," spjega Busuttil li fisser kif ma' dan hemm xogħol ieħor xi jsir bil-proġett li jmiss ikun in-north block.